**Roger Torrent: “Reforcem l´FPO per oferir més oportunitats de treball, aprofitar el talent i enfortir el teixit productiu”**

**En dos anys Empresa i Treball ha destinat 42 milions d’euros al programa FPO Dual, que facilita als joves formació i un contracte de treball de 12 mesos en una empresa**

El conseller d’Empresa i Treball, Roger Torrent i Ramió, ha afirmat que **“reforçar l’FP és una prioritat pel Govern de la Generalitat, ja que permet millorar les oportunitats laborals de les persones i la qualitat del treball, aprofitar el talent i enfortir el teixit productiu**”. Torrent ha presidit aquesta tarda l’acte de graduació de la primera promoció del programa d’FP Dual a Barcelona, promogut pel Servei Públic d’Ocupació de Catalunya (SOC). L’han acompanyat el secretari de Treball, Enric Vinaixa i Bonet; i el director del SOC, Juan José Torres i López. També hi han assistit el joves participants del programa i el professorat, així com representants de l’equip formatiu i de coordinació dels centres formatius i de les empreses contractants.

El programa d’FPO Dual s’adreça als joves d’entre 16 i 29 anys en situació d’atur, sense qualificació o nivell formatiu baix. Se’ls ofereix un contracte de formació en alternança per compatibilitzar l’aprenentatge i l'activitat laboral retribuïda, mitjançant un contracte de treball de 12 mesos. Durant aquest temps, les persones joves reben acompanyament, i un cop finalitzat el programa obtenen un certificat de professionalitat que acredita les competències professionals adquirides.

El conseller ha remarcat que el darrer any, “**a Catalunya s’ha reduït significativament la taxa d’atur dels menors de 25 anys, mentre al conjunt de l’Estat espanyol ha continuat augmentant**”. Torrent ha valorat que aquesta dada “**ens encoratja a continuar en la línia de reforçar l’FP a Catalunya. La principal política d’un Govern és la formació, és bàsica i imprescindible**”, amb programes com el de l’FPO Dual, que “**contribueix a millorar les possibilitats laborals dels joves que hi participen**” i que ha qualificat de **“programa ja consolidat, que ha vingut per quedar-se. Ha estat molt ben acollit per part dels joves, de les empreses contractants, i del centres promotors”**.

En les dues convocatòries del programa d’FPO Dual que s’han posat en marxa, el Departament d’Empresa i Treball ha invertit 42 milions d’euros, i ha comptat amb la participació de 2.133 joves. La solidesa del programa la demostra també el gran nombre d’empreses participants, fins a 836, repartides a tot el territori, que confien en un programa que s’adapta al món laboral i s’alinea amb les necessitats reals i actuals de les empreses, capacitant persones joves en sectors productius generadors d’ocupació o amb mancança de personal qualificat.

En aquest sentit, el conseller d’Empresa i Treball ha destacat **“la flexibilitat i l’adaptabilitat del programa a les necessitats del teixit empresarial”**.

***Dilluns, 15 de maig de 2023***